Lunde Aarsheim blir Burchnalls assistent: - Jeg er utrolig takknemlig

Vikings trenerteam ble presentert torsdag ettermiddag.

Publisert: Publisert: 24. november 2016

Bjarte Lunde Aarsheim, til venstre, og Ian Burchnall er nye trenere i Viking. Foto: Jarle Aasland

Denne artikkelen er over tre år gammel

Det har i flere dager vært kjent at Ian Burchnall blir hovedtrener for Viking kommende sesong.

Engelskmannen har vært assistent under Kjell Jonevret, men svensken ga seg nylig i klubben etter fire og et halvt år.

Les også Burchnall har fått tilbud om trenerjobben i Viking

Dermed får Burchnall nå muligheten som hovedtrener i Viking. Han har signeret en treårskontrakt med klubben. Med seg som assistent får han Bjarte Lunde Aarsheim.

De to ble klappet inn på podiet av klubbveteranene da duoen ble presentert på Viking stadion torsdag middag, men kan en ung klubblegende og en enda yngre, uerfaren hovedtrener bringe Viking tilbake til toppen av norsk fotball?

— Jeg liker tanken, vi kan være litt unge og uredde og lystne, utbryter Lunde Aarsheim overfor Aftenbladet.

Den stillferdige med 425 A-kamper for Viking stråler med hele seg. Dette gleder han seg til.

— Jo, jeg har voldsomt lyst til dette, er utrolig takknemlig overfor Ian og klubben, og overfor arbeidsgiveren min, Sandnes Sparebank, som lar meg tre inn her med en gang og attpåtil gir meg permisjon, sier 41-åringen.

- Har en god følelse

Få kjenner klubbhistorien som Lunde Aarsheim, supporter fra barneårene, sentral spiller og kaptein, og viktig brikke på laget som vant klubbens siste trofé, Kongepokalen og NM-gull i 2001. Ian Burchnall på sin side mener duoen kan utfylle hverandre.

— Jeg kjenner ikke Bjarte så godt selv om han har vært i trenerstaben her, men de to siste ukene har vi snakket mye sammen. Akkurat nå har jeg en god følelse, sier engelskmannen.

— For klubben og for meg er det betryggende å få med en stor spiller, en som representerer Vikings identitet. Bjarte vil være svært viktig med sin erfaring, tilføyer Burchnall.

Lunde Aarsheim er klar over at mange vil peke på han og Burchnalls manglende erfaring. Han kan alt om presset og kravet fra omgivelsene.

— Jeg er ikke redd, tvert imot, jeg liker det. Da jeg la opp, tenkte jeg: Hvorfor så alvorlig? Jeg vil ha leken, lagspiriten og kraften tilbake. Det ytre presset er der, men vi skal ikke være redd for det, og skal du prestere som fotballspiller, må du kjenne på presset, understreker han.

Bjarte Lunde Aarsheim mener at det ungdommelige som enkelte ser på som en svakhet, kan snus til pluss.

— Både Ian og jeg har ballast nok til å tåle presset og skjønne det, men i vår søken etter god fotball, kan vi kanskje finne løsninger som ikke er helt etter boken. Det tror jeg supporterne vil like.

Han har vært innom treneroppgaver i Brodd, Randaberg og Sandnes Ulf.

- Sjeleglad for ny sjanse

— Jeg fikk aldri fullført jobben i Sandnes, hadde muligheten, men takket nei. Derfor er jeg sjeleglad for å få en ny sjanse i min egen klubb, understreker Bjarte Lunde Aarsheim.

Klubbsjef Eirik W. Henningsen er klar på at Ian Burchnall og Bjarte Lunde Aarsheim på alle måter har vært klubbens førstevalg.

Lunde Aarsheim har i første omgang signert for to år, mens Burchnall har skrevet kontrakt som varer ut 2019, tre år.

I tillegg er klubben enig med evigvarende Kurt Hegre som keepertrener i tre nye år.

Ian Burchnall starter med en liten ferie i England. Når han tar fatt, tror han på ny «Vikingtid».

— Vi har en fantastisk tradisjon i ryggen, vi har særdeles talentfulle spillere. Vi er klar for en ny start, en positiv start, lover 33-åringen som nå blir blant regionens mest omtalte, for ikke å si mest overvåkede.

PS: Viking-spillerne tar nå ferie og møtes igjen til treninger mandag 9. januar. I begynnelsen av mars drar troppen en uke til La Manga. Generalprøven foran 2017-sesongen spilles borte mot Djurgården i Stockholm i slutten av mars.

nett_DSC3597.jpg Foto: Jarle Aasland

Publisert: Publisert: 24. november 2016 12:38 Oppdatert: 24. november 2016 14:49